**Unkarin juutalaiset** ovat unkarilaisia, jotka ovat etniseltä taustaltaan juutalaisia tai juutalaisuuteen kääntyneitä. He ovat yksi Euroopan suurimmista juutalaisyhteisöistä, ja heitä on nykyään Unkarissa noin 80 000 – 120 000.

Suurin osa Unkarin juutalaisista asuu nykyisin pääkaupunki Budapestissa, jossa toimii noin 20 synagogaa sekä useita muita juutalaisia uskonnollisia tai kulttuurisia instituutioita. Pienempiä juutalaisyhteisöjä on esimerkiksi Debrecenissä, Miskolcissa ja Szegedissä.

Budapestin pääsynagoga Dohány-kadulla juutalaiskaupunginosan reunalla on maailman toiseksi suurin synagoga. Joka kesä Budapestissa järjestetään Judafest-katufestivaali, ja marraskuisin kaupungissa järjestetään juutalainen filmifestivaali.

Paikallisia asiakkaita juutalaisen ruokakaupan edessä Berzencessä n. 1930-luvulla.

Antisemitismi Unkarissa
-----------------------

Suurin osa Unkarin juutalaisista surmattiin holokaustissa toisen maailmansodan lopulla. Unkarissa asui vuonna 1941 alueliitosten jälkeen noin 725 000 juutalaista. Saksan kanssa liittoutunut Unkarin hallitus oli vuonna 1938 alkanut säätää juutalaisvastaisia lakeja, ja vuonna 1941 maan juutalaisia alettiin toisinaan myös surmata. Maaliskuussa 1944 Saksa miehitti Unkarin ja ryhtyi murhaamaan juutalaisia laajamittaisesti. Budapestin ulkopuolella asuneet juutalaiset hävitettiin ensin. Lokakuussa 1944 saksalaiset ja heidän unkarilaiset liittolaisensa alkoivat surmata myös pääkaupungin juutalaisia. Osan heistä onnistui pelastamaan ruotsalainen Raoul Wallenberg. Kun puna-armeija vapautti Unkarin huhtikuussa 1945, noin 568 000 Unkarin juutalaista oli surmattu.

Toisen maailmansodan jälkeen Unkarin juutalaisten määrä hiipui maastamuuton, seka-avioliittojen ja matalan syntyvyyden seurauksena. Perinteinen ja uskonnollinen juutalaisyhteisö oli kadonnut lähes kokonaan, ja jäljelle jääneet olivat useimmiten assimiloituneita ja keskiluokkaisia. Heti sodan jälkeen suuri osa juutalaisista tuki vasemmistoa ja sosialidemokraatteja. Kun kommunistit ottivat vallan vuonna 1949, moni juutalainen liittyi kommunistiseen puolueeseen ja nousi siinä korkeaan asemaan. Osa juutalaisista joutui kuitenkin kommunistien uskonnonvastaisen ja kapitalisminvastaisen politiikan kohteeksi, ja monia tuomittiin vankeuteen sionismista.

Kommunistivallan lakattua vuonna 1989 moni Unkarin juutalainen instituutio elvytettiin tai perustettiin uudelleen.

Juutalaisvastaisuus on vuonna 2018 julkaistun tutkimuksen mukaan Unkarissa vähentynyt vuoteen 1999 verrattuna, vaikka osalla kansasta onkin yhä juutalaisvastaisia mielipiteitä. Fyysiset hyökkäykset juutalaisia vastaan ovat lähes lakanneet. Pääministeri Viktor Orbánin kaudella 2010-luvulla juutalaisvastaisuuteen on Unkarissa otettu nollatoleranssi, ja Orbán on myös lähentänyt maansa suhteita Israeliin. Jotkut maan juutalaiset kuitenkin näkevät Orbánin kampanjassa yhdysvaltalaismiljardööri George Sorosia vastaan myös juutalaisvastaisuutta. Kaikista unkarilaisista kaksi prosenttia sanoo yhdistävänsä Sorosin juutalaisiin.

Tunnettuja unkarinjuutalaisia
-----------------------------

* Paul Abraham, säveltäjä
* Robert Capa, valokuvaaja
* Michael Curtiz, elokuvaohjaaja
* Paul Erdős, matemaatikko
* Jenő Fuchs, miekkailija ja olympiavoittaja
* Dennis Gabor, Nobel-palkittu fyysikko
* Avram Hershko, Nobel-palkittu biokemisti
* Theodor Herzl, nykyaikaisen sionismin perustaja
* Harry Houdini, taikuri ja kahlekuningas
* Theodore von Kármán, tieteilijä
* Imre Kertész, Nobel-palkittu kirjailija
* Lily Kronberger, naisten yksinluistelun maailmanmestari
* Susan Polgár, shakin suurmestari ja shakin naisten maailmanmestari
* Judit Temes, uimari, olympiavoittaja ja maailmanmestari

Lähteet
-------

1. ↑  Unkarilainen antisemitismi ajaa jo juutalaisia muuttamaan maasta *Yle Uutiset*. Viitattu 3.8.2017.
2. 1 2  Unkari *davar.fi*.  Arkistoitu 3.8.2017. Viitattu 3.8.2017.
3. ↑  Hungary World Jewish Congress. Viitattu 23.1.2019.
4. ↑  Monica Porter: The Jews of Hungary do not live in fear *The Jewish Chronicle*.  3.3.2017. Viitattu 23.1.2019.
5. ↑  Historical Background: The Jews of Hungary During the Holocaust Yad Vashem. Viitattu 23.1.2019.
6. 1 2  Hungary since 1945 *The YIVO Encyclopedia of Jews in Eastern Europe*. YIVO. Viitattu 23.1.2019.
7. ↑  Yaakov Schwartz: Fans of Orban or not, Hungarian Jews are optimistic ahead of PM’s Israel visit *The Times of Israel*.  13.7.2018. Viitattu 23.1.2019.
8. ↑  Paul Abraham | Biography & History *AllMusic*. Viitattu 5.8.2021. (englanniksi)
9. ↑  Robert Capa Biography, Life & Quotes *The Art Story*. Viitattu 5.8.2021.
10. ↑  Michael Curtiz | Biography, Movies, Assessment, & Facts *Encyclopedia Britannica*. Viitattu 5.8.2021. (englanniksi)
11. ↑  Paul Erdős - Biography *Maths History*. Viitattu 5.8.2021. (englanniksi)
12. ↑  Jeno Fuchs *www.jewishsports.net*. Viitattu 5.8.2021.
13. ↑  Dennis Gabor *www.jewishlivesproject.com*.  Arkistoitu 7.4.2022. Viitattu 5.8.2021. (englanniksi)
14. ↑  The Nobel Prize in Chemistry 2004 *NobelPrize.org*. Viitattu 5.8.2021. (englanniksi)
15. ↑  Theodor Herzl | Austrian Zionist leader *Encyclopedia Britannica*. Viitattu 5.8.2021. (englanniksi)
16. ↑  Rich Tenorio: How Harry Houdini stayed chained to his roots as a rabbi’s son *www.timesofisrael.com*. Viitattu 5.8.2021. (englanniksi)
17. ↑  Theodore von Kármán - Scientist of the Day *Linda Hall Library*.  11.5.2021. Viitattu 5.8.2021. (englanniksi)
18. ↑  Imre Kertész *www.jewishvirtuallibrary.org*. Viitattu 5.8.2021.
19. ↑  Kronberger, Lily | Encyclopedia.com *www.encyclopedia.com*. Viitattu 5.8.2021.
20. ↑  Rich Tenorio: Meet the female chess grandmaster who checked male privilege *www.timesofisrael.com*. Viitattu 5.8.2021. (englanniksi)
21. ↑  Judit Temes *www.jewishsports.net*. Viitattu 5.8.2021.